ΓΡΑΠΤΗ ΕΡΩΤΗΣΗ E-1018/00

υποβολή: Jean-Claude Martinez (TDI) προς το Συμβούλιο

(6 Απριλίου 2000)

Θέμα: Κοινοτική προτίμηση για τους καρπούς με κέλυφος, τα κάστανα και τα χαρούπια

Στην Ευρώπη, περίπου 300.000 οικογένειες ασχολούνται με την παραγωγή αμυγδάλων, φουντουκιών, κάστανων και χαρουπιών. Παρά ταύτα, η Ευρωπαϊκή Ένωση πάσχει από έλλειμμα, με αποτέλεσμα να είναι ο πρώτος παγκόσμιος εισαγωγέας αμυγδάλων, που παράγονται κυρίως από τις Ηνωμένες Πολιτείες (74 %), φουντουκιών, που παράγονται κατά 75 % από την Τουρκία και καρυδιών, που παράγονται από την Καλιφόρνια και την Κίνα.

Η μείωση των τελωνειακών δασμών, που φθάνουν να μηνπερβαίνουν το 2 %, λόγω των συμφωνιών του Μαρακές, απειλεί με πλήρη εξαφάνιση τις εκμεταλλεύσεις μας, το κόστος παραγωγής των οποίων δεν είναι δυνατόν να κατέλθει στο επίπεδο των τιμών που επιτρέπει το κοινωνικό και περιβαλλοντικό ντάμπιγκ της Τουρκίας, της Κίνας και των Ηνωμένων Πολιτειών.

Ας μην ξεχνούμε όμως ότι οι αμυγδαλιές, οι καστανιές ή οι καρυδιές προστατεύουν το έδαφος και το περιβάλλον επειδή συμβάλλουν στη δημιουργία απασχόλησης και στην ισορροπία τηςπαίθρου. Αν και σε διάστημα 10 ετών η Ευρωπαϊκή Ένωση έχει επενδύσει 725 εκατομμύρια ευρώ στον εν λόγω τομέα, σήμερα δεν χορηγείται πλέον καμία ειδική ενίσχυση.

Είναι διατεθειμένο το Συμβούλιο, έστω και στο πλαίσιο της πολιτικής για την προστασία του περιβάλλοντος και τηςπαίθρου, να προβλέψει την ορθή χρηματοδότηση μιας δραστηριότητας, η εξαφάνιση της οποίας θα συνεπάγετο κόστος κατά πολύ ανώτερο του κόστους που απαιτεί σήμερα η λογική επιβίωσή της;

Ποιά συγκεκριμένα, ακριβή και αποτελεσματικά μέτρα προτίθεται να λάβει το Συμβούλιο;

Απάντηση

(10 Ιουλίου 2000)

Το Συμβούλιοπενθυμίζει ότι το Μάρτιο του 1989 ενέκρινε ειδικά μέτρα για τους καρπούς με κέλυφος και τα χαρούπια(1). Τα μέτρα αυτά προβλέπουν ενίσχυση ανά εκτάριο 200 έως 475 ECU ετησίως στο πλαίσιο των σχεδίων που εκπονήθηκαν από το 1989 έως το 1996, επί 10 έτη το ανώτατο, προκειμένου να βελτιωθεί η ποιότητα και η εμπορία των χαρουπιών, των αμυγδάλων, των φουντουκιών, των καρυδιών και των φυστικιών. Τα σχέδια που εγκρίθηκαν τελούνπό τη διαχείριση αναγνωρισμένων οργανώσεων παραγωγών και περιλαμβάνουν δράσεις για τη βελτίωση της παραγωγής των εν λόγω προϊόντων, ιδίως δε φυτοϋγειονομικά μέτρα. Τα μέτρα αυτά εφαρμόζονται μέχρι εκπνοής των τελευταίων σχεδίων, δηλαδή μέχρι το 2006.

Εξάλλου, ο κανονισμός περί κοινής οργανώσεως των αγορών στον τομέα των οπωροκηπευτικών(2) προβλέπει, στο άρθρο 55, τη χορήγηση κατ' αποκοπήν ενίσχυσης 15 ευρώ/100 kg για τα φουντούκια για τις περιόδους 1997/1998, 1998/1999 και 1999/2000.

Επιπλέον, στον ίδιο κανονισμό προβλέπεται η κοινοτική χρηματοδότηση των οργανώσεων παραγωγών που εφαρμόζουν επιχειρησιακά προγράμματα για τη βελτίωση της παραγωγής και της εμπορίας οπωροκηπευτικών καθώς και για το σεβασμό του περιβάλλοντος. Τα εν λόγω επιχειρησιακά προγράμματα, τα οποία εγκρίνονται από τις εθνικές αρχές, μπορούν να περιλαμβάνουν ειδικά μέτρα για τον τομέα των καρπών με κέλυφος.

Συνεπώς το Συμβούλιο αναγνωρίζει την οικονομική και κοινωνική σημασία του τομέα των καρπών με κέλυφος καθώς και τις δυσκολίες που θα προέκυπταν για μεγάλο τμήμα του σε περίπτωση κατάργησης των θεσμικών αυτών ενισχύσεων. Κατά τα λοιπά, το Συμβούλιο δεν έχει ακόμη λάβει από την Επιτροπή πρόταση που να αφορά συγκεκριμένα τον τομέα των καρπών με κέλυφος. Ωστόσο, το Συμβούλιο επισύρει την προσοχή του αξιότιμου βουλευτή στην απάντηση του κ. Fischler, εξ ονόματος της Επιτροπής, στη γραπτή ερώτηση Ε-0524/00(3), σύμφωνα με την οποία η Επιτροπή διάκειται μάλλον ευμενώς ως προς τα μέτρα κοινωνικής και περιβαλλοντικής στήριξης που εντάσσονται στο νομοθετικό πλαίσιο ανάπτυξης τηςπαίθρου.

(1) Κανονισμός (ΕΟΚ) αριθ. 789/89, ΕΕ L 85 της 30.3.1989.

(2) Κανονισμός (ΕΚ) αριθ. 2200/96, ΕΕ L 297 της 21.11.1996.

(3) Η εν λόγω απάντηση δεν έχει ακόμη δημοσιευθεί στην ΕΕ.